## Uredba o izmjenama i dopunama Uredbe o unutarnjem ustrojstvu Ministarstva financija

### NN 14/2006 (8.2.2006.), Uredba o izmjenama i dopunama Uredbe o unutarnjem ustrojstvu Ministarstva financija

# VLADA REPUBLIKE HRVATSKE

**362**

Na temelju članka 60. stavaka 1. i 2. Zakona o
sustavu državne uprave (»Narodne novine«, br. 75/93,
48/99, 15/2000, 127/2000,59/2001 i 199/2003), Vlada Republike Hrvatske je na
sjednici održanoj 2. veljače 2006. godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA FINANCIJA

Članak 1.

U Uredbi o unutarnjem ustrojstvu Ministarstva
financija (»Narodne novine«, br. 43/2005 i 114/2005)
u članku 2. iza točke 15. dodaje se točka 16. koja glasi:

»16. Samostalni odjel za ovjeravanje provedbe
SAPARD-a«.

Članak 2.

Članak 13. pod C) Sektor za upravljanje javnim
dugom mijenja se i glasi:

»C) Sektor za upravljanje javnim dugom

1. Odjel za zaduživanja

1.1. Odsjek za zaduživanja

1.2. Odsjek za analizu tržišta kapitala i odnose
s investitorima

2. Odjel za upravljanje javnim dugom i rizicima

3. Odjel za evidenciju javnog duga

3.1. Odsjek za računovodstveno praćenje
financijskih obveza

3.2. Odsjek za evidenciju i izvještavanje o
stanju javnog duga

4. Odjel za državna jamstva

4.1. Odsjek za izdavanje i evidenciju državnih
jamstava

4.2. Odsjek za naplatu državnih jamstava.

C) Sektor za upravljanje javnim dugom

Sektor za upravljanje javnim dugom unutarnja je ustrojstvena
jedinica u sastavu Državne riznice koja upravlja portfeljom
javnog duga s obzirom na izvore, ročnost, valutnu i kamatnu strukturu,
temeljeno na strategiji upravljanja javnim dugom, te mjerama i instrumentima
minimiziranja rizika i troška otplate. Sektor priprema ugovore za kreditna
zaduženja; obavlja poslove koji se odnose na izdavanje vrijednosnih papira na
domaćem i vanjskom tržištu; izrađuje trogodišnju strategiju upravljanja
državnim dugom i potiče razvoj domaćega financijskog tržišta; vodi evidenciju
duga, izdanih jamstava i zajmova te priprema izvještaje o stanju javnog duga;
provodi bonitetnu analizu tražitelja državnih jamstava; ocjenjuje ponuđene
uvjete zaduživanja i priprema prijedloge odluka o izdavanju državnih jamstava;
nadzire provedbu odluka o jamstvima te otplate od strane krajnjih korisnika;
obavlja i druge poslove koje odredi ministar i glavni državni rizničar.

1. ODJEL ZA ZADUŽIVANJA

Odjel za zaduživanja obavlja poslove zaduživanja
i upravljanja domaćim i vanjskim dugom, s ciljem osiguranja potreba za
financiranjem utvrđenih državnim proračunom, nastojeći minimizirati troškove
zaduživanja i održavati rizik na prihvatljivoj razini; sudjeluje u izradi
trogodišnje strategije upravljanja državnim dugom; potiče razvoj domaćeg financijskog
tržišta; priprema ugovore za kreditna zaduženja; obavlja poslove koji se odnose
na izdavanje vrijednosnih papira na domaćem i inozemnom tržištu; analizira
portfelj javnog duga, s obzirom na ročnost, rezidentnost,
valutnu strukturu, instrumente i dužnika, predlažući smjernice za strategiju
upravljanja javnim dugom, te mjere i instrumente minimiziranja rizika i troška
otplate.

*1.1. Odsjek za zaduživanja*

Odsjek za zaduživanja obavlja poslove vezane za
zaduživanje na domaćem i vanjskom tržištu sukladno računu financiranja državnog
proračuna; priprema ugovore za kreditna zaduženja; provodi postupak izdavanja
vrijednosnih papira na domaćem i inozemnom tržištu; sudjeluje u izradi
godišnjeg plana zaduživanja te trogodišnje strategije upravljanja javnim dugom.

*1.2. Odsjek za analizu tržišta kapitala i odnose s
investitorima*

Odsjek za analizu tržišta kapitala i odnose s
investitorima analizira tržišta kapitala i moguće oblike i instrumente
zaduživanja; surađuje s bankama, investitorima, rejting agencijama i ostalim
financijskim institucijama; sudjeluje u izradi godišnjeg plana zaduživanja i
izradi trogodišnje strategije upravljanja javnim dugom.

2. ODJEL ZA UPRAVLJANJE
JAVNIM DUGOMI RIZICIMA

Odjel za upravljanje javnim dugom i rizicima
analizira portfelj javnog duga, s obzirom na izvore, ročnost, valutnu i kamatnu
strukturu; sudjeluje u izradi godišnjeg plana zaduživanja i trogodišnje
strategije upravljanja javnim dugom; postavlja standarde za mjerenje
uspješnosti u ostvarenju ciljeva postavljenih u strategiji; uspoređuje
pokazatelje duga s utvrđenim standardima; u suradnji s Odjelom za zaduživanja
predlaže mjere usmjerene efikasnom upravljanju javnim dugom; sudjeluje u izradi
zakonskih i podzakonskih propisa u dijelu zaduživanja
i upravljanja javnim dugom; razvija strategiju upravljanja rizicima; razvija
metode kojima bi se smanjili troškovi otplate duga u skladu s poboljšanjem
upravljanja izloženošću rizicima; provodi kvantitativne analize i modeliranja
rizika; priprema izvještaje o upravljanju rizicima, uključujući valutni rizik,
rizik promjena kamatnih stopa, operativne rizike, kreditni rizik i likvidnost.

3. ODJEL ZA EVIDENCIJU
JAVNOG DUGA

Odjel za evidenciju javnog duga obavlja poslove
evidentiranja javnog duga u smislu stvaranja obveza po zaduživanju na domaćem i
vanjskom tržištu te praćenja i evidentiranja otplata po zaduživanjima; provodi
evidenciju javnog duga prema kriterijima ročnosti (kratkoročni, srednjoročni i
dugoročni dug), rezidentnosti (unutarnji i vanjski
dug), valuti, vrsti kamatnih stopa (fiksne, varijabilne, fiksne uz indeksaciju i sl.), prema
instrumentima (trezorski zapisi, instrumenti tržišta novca, obveznice, krediti,
ostalo), dužniku (javni sektor, izvan javnog sektora, financijske,
nefinancijske institucije); dnevno prati aktivnosti kao što su osiguranje
plaćanja u ugovoreno vrijeme, nadzor nad stanjima obveza i druge aktivnosti
vezane uz pripremu plaćanja obveza; izrađuje izvještaje o stanju javnog duga za
potrebe internih i eksternih korisnika.

3.1. Odsjek za računovodstveno praćenje financijskih
obveza

Odsjek za računovodstveno praćenje financijskih
obveza izrađuje projekcije otplata glavnice i kamate dospjelih financijskih
obveza; vodi brigu o dospijećima duga i prati tijek plaćanja; usklađuje
evidencije s domaćim i inozemnim bankama glede obračuna duga i njegova
plaćanja.

3.2. Odsjek za
evidenciju i izvještavanje o stanju javnog duga

Odsjek za evidenciju i izvještavanje o stanju
javnog duga provodi evidencije u sustavu javnog duga temeljem sklopljenih
ugovora o zaduživanjima na domaćem i vanjskom tržištu; izrađuje izvještaje za
različite vrste korisnika – interne (organizacijske jedinice unutar
Ministarstva financija) i eksterne (Vladu Republike Hrvatske, investitore,
međunarodne organizacije, javnost), za različite namjene – za potrebe
statistike i analize, upravljanja likvidnošću, praćenje otplata i strukture –
prema valutnoj strukturi duga, prema kreditoru, vremenu dospijeća, propisanoj
ekonomskoj klasifikaciji.

4. ODJEL ZA DRŽAVNA
JAMSTVA

Odjel za državna jamstva provodi bonitetnu
analizu tražitelja državnih jamstava; ocjenjuje ponuđene uvjete zaduživanja te
priprema prijedloge odluka o izdavanju državnih jamstava; vodi registar izdanih
jamstava; nadzire provedbu odluka o jamstvima te izvršenje garantiranih obveza
krajnjih korisnika.

*4.1. Odsjek za izdavanje i evidenciju državnih jamstava*

Odsjek za izdavanje i evidenciju državnih
jamstava zaprima zahtjeve za izdavanje državnog jamstva; priprema prijedloge Vladi
Republike Hrvatske za izdavanje suglasnosti za zaduženje ministarstvima i
pravnim osobama u javnom sektoru i izvan javnog sektora; izrađuje suglasnost
tražitelju jamstva i kreditoru o namjeri davanja državnog jamstva; provodi
bonitetnu analizu tražitelja državnih jamstava; ocjenjuje efekte novoga
kreditnog zaduženja na ukupno poslovno stanje tražitelja, uzimajući u obzir
postojeće stanje zaduženosti; pribavlja i analizira mišljenje nadležnih
ministarstava o razvojnim promjenama i restrukturiranju društva tražitelja
jamstva, te ocjenu mogućnosti otplate kredita; ocjenjuje ponuđene uvjete
zaduživanja; koordinira poslove između banke vjerovnika i korisnika kredita;
priprema prijedloge odluka o izdavanju državnih jamstava, uz nadzor njihova
izdavanja; vodi registar izdanih jamstava; vodi analitičke kartice komitenata;
sudjeluje na izradi zakonskih i podzakonskih propisa
u području državnih jamstava; izrađuje kvartalne, polugodišnje i godišnje
izvještaje o izdanim jamstvima; surađuje s poslovnim bankama i ostalim
financijskim institucijama; surađuje s Hrvatskom narodnom bankom.

*4.2. Odsjek za naplatu državnih jamstava*

Odsjek za naplatu državnih jamstava obavlja
poslove kontrole stanja društva; poziva dužnike na povrat sredstava; daje
naloge za blokadu računa dužnika banci ili drugoj financijskoj organizaciji
ovlaštenoj za platni promet; provodi regresne naplate po protestiranom jamstvu;
provodi naplatu potraživanja po Londonskom i Pariškom klubu; provodi naplatu
potraživanja po kreditima plasiranim preko Hrvatske banke za obnovu i razvitak;
priprema i prati realizaciju ugovora o obročnoj otplati; kontrolira evidencije
o izvršenim povratima na ime regresne naplate kod banaka i drugih financijskih
organizacija ovlaštenih za platni promet; obavlja poslove, u svezi s
prijavljivanjem potraživanja u stečajnu masu za društva nad kojima je pokrenut
stečajni postupak; vodi poslove proizašle iz stečajeva banaka; obavlja poslove,
u svezi s rješavanjem financijsko-pravnih odnosa s fizičkim i pravnim osobama
proizašle iz stečajeva banaka; surađuje s poslovnim bankama i ostalim
financijskim institucijama; surađuje s Poreznom upravom i s trgovačkim
sudovima.«

Članak 3.

Članak 13. pod F) Odjel za poslove Nacionalnog
fonda mijenja se i glasi:

»F) Odjel za poslove
Nacionalnog fonda

1. Odsjek za financijsko upravljanje

2. Odsjek za financijske kontrole.

F) Odjel za poslove
Nacionalnog fonda

Odjel za poslove Nacionalnog fonda obavlja, u
skladu s pravilima i postupcima Europske unije, poslove financijskog
upravljanja svim pretpristupnim programima Europske
unije sukladno odredbama Memoranduma o suglasnosti o osnivanju Nacionalnog
fonda; otvara posebne bankovne račune za prihvaćanje sredstava Europske unije;
upravlja sredstvima na posebnim bankovnim računima; usklađuje bankovne račune;
priprema zahtjeve za povlačenje sredstava od Europske unije i sredstava s
osnove sufinanciranja iz državnog proračuna i drugih domaćih izvora; prenosi
sredstva na podračune provedbenih agencija sukladno
mehanizmima koji su utvrđeni posebnim financijskim sporazumima; kontrolira
zahtjeve za plaćanje za sredstvima Europske unije, sredstvima s osnove
sufinanciranja iz državnog proračuna i drugih domaćih izvora; nadgleda i
kontrolira jesu li sredstva sufinanciranja na vrijeme osigurana, te u skladu s
financijskim i ostalim sporazumima; uspostavlja i provodi sustav upravljanja i
kontrole sredstava iz svoje nadležnosti, zaprima izvješća od provedbenih
agencija; priprema financijska izvješća o svojem poslovanju; održava sustav
izvještavanja Europske komisije (tzv. PERSEUS);
obavlja poslove arhiviranja dokumentacije o financijskom upravljanju
programima; obavlja stručne i administrativne poslove za Nacionalnog dužnosnika
za ovjeravanje.

1. ODSJEK ZA FINANCIJSKO
UPRAVLJANJE

Odsjek za financijsko upravljanje priprema dokumentaciju
za otvaranje bankovnog računa, te uspostavu i provođenje ugovora s bankom;
usklađuje bankovne račune; poduzima postupke za upravljanje deponiranim
sredstvima i kamatama; priprema zahtjeve za sredstvima Europske unije i
sredstvima sufinanciranja iz državnog proračuna i drugih domaćih izvora;
priprema naloge za prijenos sredstava na podračune
provedbenih agencija; priprema naloge za prijenos sredstava na račun Europske
unije; priprema zahtjev za realokacijom sredstava u
skladu s odredbama financijskog sporazuma; provjerava zahtjeve provedbenih
agencija za sredstvima; priprema konsolidirane novčane planove; kontrolira
dokumente primljene za knjiženje; osigurava da se operacije knjiže ispravno,
temeljito i pravodobno; priprema periodične financijske izjave i izvještaje;
obavlja poslove arhiviranja dokumentacije o financijskom upravljanju
programima; održava sustav izvještavanja Europske komisije.

2. ODSJEK ZA FINANCIJSKE
KONTROLE

Odsjek financijske kontrole provjerava
dokumentaciju za otvaranje bankovnog računa, te uspostavu i provođenje ugovora
s bankom; osigurava pravilno provođenje procesa usklađivanja bankovnih računa;
kontrolira postupke upravljanja deponiranim sredstvima i kamatama; provjerava
zahtjeve za sredstvima Europske unije i sredstvima s osnove sufinanciranja iz
državnog proračuna i drugih domaćih izvora; provjerava naloge za prijenos
sredstava na podračune provedbenih agencija;
provjerava naloge za prijenos sredstava na račun Europske unije; provjerava
zahtjev za realokacijom sredstava u skladu s
odredbama financijskog sporazuma; provjerava računovodstvene dokumente
pripremljene od strane Odsjeka za financijsko upravljanje; provjerava zahtjeve
provedbenih agencija za sredstvima; provodi kontrolu rada provedbenih agencija;
provjerava ispunjavaju li provedbene agencije svoju obvezu izvještavanja;
održava sustav izvještavanja Europske komisije.«

Članak 4.

Podnaslov iznad članka 20. i članak 20.
mijenjaju se i glase:

»UPRAVA ZA FINANCIRANJE
PROGRAMA I PROJEKATA POMOĆI EUROPSKE UNIJE – SREDIŠNJA JEDINICA ZA FINANCIRANJE
I UGOVARANJE

Članak 20.

Uprava za financiranje programa i projekata
pomoći Europske unije – Središnja jedinica za financiranje i ugovaranje upravna
je organizacija u sastavu Ministarstva financija i obavlja poslove Središnje jedinice
za financiranje i ugovaranje (SJFU) za programe PHARE i CARDS, te Provedbene
agencije (PA) za program ISPA, sukladno odredbama Memoranduma o suglasnosti o
osnivanju SJFU potpisanog između Vlade Republike Hrvatske i Europske komisije,
te Memoranduma o suglasnosti o osnivanju Nacionalnog fonda, a u svezi s
financiranjem, nabavom, plaćanjem, nadzorom i revizijom provedbe svih
decentraliziranih programa i projekata pomoći Europske zajednice Republici
Hrvatskoj. Nositelj je primjene Decentraliziranog sustava provedbe sredstava
Europske zajednice u kojem su upravljanje i odgovornost preneseni na državu
korisnika, odnosno u kojem Komisija provodi sustavnu prethodnu kontrolu nad
provođenjem natječaja i ugovaranjem projekata. Uprava surađuje s Nacionalnim fondom,
Ministarstvom vanjskih poslova i europskih integracija, Delegacijom Europske
komisije u Republici Hrvatskoj, voditeljima programa u resornim ministarstvima
i tijelima državne uprave u pripremi prijedloga i provedbi konkretnih programa
i projekata pretpristupne pomoći (PHARE, ISPA), CARDS
i drugih programa u okviru Decentraliziranog sustava provedbe u skladu s
propisima i pravilima Europske zajednice; prethodno razmatra tekstove
financijskih sporazuma i sažetke projekata; priprema i provodi natječaje, te
sklapa ugovore o nabavi usluga, robe i radova; upravlja sustavom za financijsko
praćenje provedbe projekata i tijekova financijskih sredstava (knjigovodstvo,
plaćanja preko podračuna u okviru računa Nacionalnog
fonda, praćenje i izvještavanje); organizira izobrazbu u svezi s pripremom i
provedbom projekata; savjetuje provedbene službe ministarstava, agencija i
drugih tijela državne uprave o propisima, pravilima i postupcima za nabavu i
plaćanje usluga, roba i radova u svezi s programima pomoći Europske zajednice;
obavlja i druge poslove koje odredi ministar. U okviru Središnje jedinice za
financiranje obavljaju se aktivnosti Administrativnog twinning
ureda koji koordinira komunikaciju u svezi s provedbom twinninga
između Europske komisije, zemalja članica Europske unije i institucija unutar
Republike Hrvatske.«

Članak 5.

Članak 21. mijenja se i glasi:

»U Upravi za financiranje programa i projekata
pomoći Europske unije – Središnjoj jedinici za financiranje i ugovaranje
ustrojavaju se:

1. Odjel za natječajne postupke i provedbu
projekata

2. Odjel za ocjenjivanje ponuda i ugovaranje

3. Odjel za financije i računovodstvo

4. Odjel za kontrolu natječajnih dokumenata.

1. ODJEL ZA NATJEČAJNE
POSTUPKE I PROVEDBU PROJEKATA

Odjel za natječajne postupke i provedbu
projekata obavlja poslove vezane za korištenje programa pomoći Europske unije
usmjerenih na proces pridruživanja i stjecanja punopravnog članstva Republike
Hrvatske u Europskoj uniji, uključujući i aktivnosti vezane uz provedbu Sporazuma
o stabilizaciji i pridruživanju. Aktivnosti Odjela usmjerene su na pretpristupne programe (CARDS, PHARE, ISPA i buduće
programe Zajednice namijenjene zemljama kandidatima).

Poslovi Odjela obuhvaćaju obradu projektnih
prijedloga, izradu planova nabave, oglašavanje natječaja, izradu i obradu
natječajne dokumentacije, praćenje i pravodobno izvješćivanje o provedbi,
sudjelovanje u tijelima za praćenje provedbe, izobrazbu zaposlenika drugih
tijela državne uprave uključenih u provedbu pretpristupnih
i drugih decentraliziranih programa Europske unije, suradnju s odgovornim
osobama drugih tijela državne uprave, odnosno s korisnicima financijskih
sredstava, suradnju sa Samostalnim odjelom za financijsko upravljanje,
unutarnji nadzor i kontrolu Ministarstva financija, kao i sudjelovanje u izradi
uputa i metodoloških smjernica vezanih uz natječajne postupke i provedbu
projekata iz navedenih programa.

Odjel je nositelj primjene Decentraliziranog
sustava provedbe (Decentralised Implementation
System – DIS) projekata financiranih od Europske
zajednice.

U Odjelu za natječajne postupke i provedbu
projekata ustrojavaju se:

1.1. Odsjek za program CARDS

1.2. Odsjek za program PHARE

1.3. Odsjek za program ISPA.

*1.1. Odsjek za program CARDS*

Odsjek za program CARDS obavlja poslove vezane
uz korištenje sredstava, odnosno aktivnosti, u vezi s provedbom natječajnih
postupaka i provedbom projekata iz programa CARDS Europske zajednice, a koji se
odnose na sve vrste natječaja, i to dodjelu darovnica, izvođenje radova, nabavu
robe i pružanje usluga, uključujući i twinning.
Poslovi Odsjeka obuhvaćaju aktivnosti oglašavanja natječaja, sudjelovanja u
pripremi natječajne dokumentacije, praćenja i pravodobnog izvješćivanja o
provedbi projekata sukladno postupcima utvrđenima propisima Europske zajednice,
kao i propisima Republike Hrvatske ako su u skladu s propisima Europske
zajednice. Odsjek koordinira rad tijela državne uprave uključenih u provedbu pretpristupnih programa, surađuje s Delegacijom Europske
komisije u Republici Hrvatskoj, te provodi izobrazbu zaposlenika tijela državne
uprave.

*1.2. Odsjek za program PHARE*

Odsjek za program PHARE obavlja poslove vezane
uz korištenje sredstava, odnosno aktivnosti u vezi s provedbom natječajnih
postupaka i provedbom projekata iz programa PHARE Europske zajednice, a koji se
odnose se na sve vrste natječaja, i to dodjelu darovnica, izvođenje radova,
nabavu robe i pružanje usluga, uključujući i twinning.
Poslovi Odsjeka obuhvaćaju aktivnosti oglašavanja natječaja, sudjelovanja u
pripremi natječajne dokumentacije, praćenja i pravodobnog izvješćivanja o
provedbi projekata sukladno postupcima predviđenima propisima Europske
zajednice, kao i propisima Republike Hrvatske, ako su u skladu s propisima
Europske zajednice. Odsjek koordinira rad tijela državne uprave uključenih u
provedbu pretpristupnih programa, surađuje s
Delegacijom Europske komisije u Republici Hrvatskoj te provodi izobrazbu
zaposlenika tijela državne uprave.

*1.3. Odsjek za program ISPA*

Odsjek za program ISPA obavlja poslove vezane uz
korištenje sredstava, odnosno aktivnosti u vezi s provedbom natječajnih
postupaka i provedbom projekata iz programa ISPA u sektoru prometa i zaštite
okoliša, a koji se odnose na izvođenje radova, nabavu robe i pružanje usluga.
Poslovi Odsjeka obuhvaćaju aktivnosti oglašavanja natječaja, sudjelovanja u
pripremi natječajne dokumentacije, praćenja i pravodobnog izvješćivanja o
provedbi projekata, sukladno postupcima predviđenima propisima Europske
zajednice i Međunarodne federacije savjetodavnih inženjera (FIDIC), kao i
propisima Republike Hrvatske ako su u skladu s propisima Europske zajednice.
Odsjek koordinira rad tijela državne uprave i krajnjih korisnika uključenih u
provedbu programa ISPA, surađuje s Delegacijom Europske komisije u Republici
Hrvatskoj te provodi izobrazbu zaposlenika tijela državne uprave.

2. ODJEL ZA OCJENJIVANJE
PONUDA I UGOVARANJE

Odjel za ocjenjivanje ponuda i ugovaranje
obavlja poslove vezane uz korištenje sredstava iz programa i projekata pomoći
Europske zajednice i zemalja članica Europske unije namijenjenih za
pridruživanje i punopravno članstvo Republike Hrvatske u Europskoj uniji
(CARDS, PHARE, ISPA i drugi programi namijenjeni jačanju institucionalne
sposobnosti Republike Hrvatske i provedbi aktivnosti vezanih uz proces
pridruživanja). Poslovi Odjela odnose se osobito na ocjenjivanje ponuda,
ugovaranje, izobrazbu zaposlenika tijela državne uprave, koordinaciju i
suradnju s tijelima državne uprave, odnosno s korisnicima financijskih
sredstava. Odjel organizira i provodi postupak nadmetanja i ocjenjivanja;
priprema ugovore prema provedbenim postupcima nadmetanja, i to za sve vrste
ugovora: robe, radova i usluga; priprema natječajnu dokumentaciju; priprema
odgovarajuće pisane upute i objašnjenja u vezi s provedbom natječajnog
postupka, ugovaranja i ocjenjivanja; organizira i provodi izobrazbu zaposlenika
tijela državne uprave, odnosno korisnika sredstava, vezano za sve poslove koje
obavlja; sudjeluje u izradi i primjeni metodoloških uputa; koordinira
odgovarajuće jedinice i nadležne osobe u tijelima državne uprave u provedbi
navedenih aktivnosti. Odjel je nositelj primjene Decentraliziranog sustava
provedbe projekata financiranih od Europske zajednice. U skladu s propisima i
pravilima Europske zajednice, Delegacija Europske komisije provodi prethodnu
kontrolu postupka nabave.

3. Odjel za financije i računovodstvo

Odjel za financije i računovodstvo obavlja
poslove financija, plaćanja, kontrole, računovodstva, financijskog
izvješćivanja, vođenja glavne knjige i bankovnog podračuna
za sve decentralizirane programe Europske zajednice u nadležnosti Uprave.
Surađuje s Nacionalnim fondom kao posebnom ustrojstvenim jedinicom u okviru
Državne riznice, a posebno sa slanjem zahtjeva za povlačenje sredstava s
posebnih računa Nacionalnog fonda otvorenih za programe pretpristupne
pomoći Europske unije, povlačenja sredstava iz jedinstvenog računa Državne
riznice, računa koji se vode u okviru lokalnih proračuna te od krajnjih
korisnika pretpristupne pomoći, a u svrhu izvršavanja
plaćanja po zaključenim ugovorima temeljem odgovarajućih financijskih
sporazuma; slanja mjesečnih, kvartalnih i povremenih izvješća o financijskoj
provedbi projekata koji se financiraju iz sredstava pretpristupne
pomoći i druge pomoći Europske unije iz nadležnosti Uprave.

Računovodstveni poslovi obuhvaćaju osobito:
ustanovljenje i održavanje odgovarajućeg računovodstvenog sustava (računski
plan, glavna knjiga, podračuni u okviru računa
Nacionalnog fonda), vođenje evidencije i odgovarajućeg računovodstva za svaki
program, evidentiranje svih plaćanja po programima, projektima, ugovorima i
slično, sastavljanje financijskih izvješća, te evidencija svih transakcija
prema metodologiji Europske komisije (PERSEUS) ili na drugi propisani način
sukladno zahtjevima Europske komisije.

Odjel vodi podračune
kod poslovne banke u okviru računa Nacionalnog fonda za sve programe pretpristupne pomoći Europske unije, te podračune
za korištenje sredstava iz nacionalne komponente pomoći. Na osnovi odredaba
odgovarajućih financijskih sporazuma i drugih međunarodnopravnih dokumenata,
izvršava plaćanja temeljem zaključenih ugovora s dobavljačima, odnosno
ugovarateljima. Prikuplja mjesečna, kvartalna i povremena izvješća o
financijskoj provedbi svih programa i projekata pomoći Europske unije od
nadležnih ministarstava, odnosno tijela državne uprave i krajnjih korisnika
programa pomoći Europske unije i sastavlja izvješća o financijskom stanju za
svaki program, projekt odnosno pomoć, te izrađuje planove plaćanja za svaki
potpisani ugovor financiran iz sredstava pretpristupne
pomoći, koje dostavlja Nacionalnom fondu i drugim propisanim korisnicima. Odjel
provodi stručno osposobljavanje i izobrazbu djelatnika nadležnih
ministarstava/tijela državne uprave, u vezi s poslovima iz svoje nadležnosti,
te u skladu s potrebama sudjeluje u izradi naputaka vezanih uz primjenu
metodoloških uputa iz svoje nadležnosti. Surađuje s Delegacijom Europske
komisije u Republici Hrvatskoj u poslovima iz svoje nadležnosti.

4. Odjel za kontrolu natječajnih dokumenata

Odjel za kontrolu natječajnih dokumenata
nadgleda primjenu Decentraliziranog sustava provedbe korištenja sredstava
Europske zajednice (DIS), te organizira provedbu sustava unutarnje kontrole
kvalitete. Kontrolira rad Odjela za financije i računovodstvo, Odjela za
natječajne postupke i provedbu projekata i Odjela za ocjenjivanje ponuda i
ugovaranje, provjerava jesu li pripremljeni dokumenti u skladu s propisima i
pravilima Europske zajednice, te osigurava razgraničenu podjelu dužnosti. Kako
bi se dodatno osigurala razgraničena podjela dužnosti, zadužen je za reviziju
opisa poslova. Priprema unutarnje procedure, upute i metodologije vezane uz
administraciju i upravljanje programima i projektima pomoći Europske
zajednice.«

Članak 6.

Iza članka 29. dodaju se podnaslov i članak 29a.
koji glase:

»SAMOSTALNI ODJEL ZA
OVJERAVANJE PROVEDBE SAPARD-a

*Članak 29a.*

Samostalni odjel za ovjeravanje provedbe
SAPARD-a ovjerava usklađenost provedbe Posebnog pretpristupnog
programa za poljoprivredu i ruralni razvitak – SAPARD program u Republici Hrvatskoj
(u daljnjem tekstu: SAPARD) s ciljevima, zadacima i postupcima utvrđenim u
Višegodišnjem sporazumu o finaciranju (MAFA – Multi Annual Financing
Agreement). S tim u vezi, Odjel izrađuje i provodi
strategiju i godišnje planove ovjeravanja i revizije poslovanja svih tijela
zaduženih i uključenih u provedbu SAPARD-a; provjerava postupke i provedbu
pojedinih transakcija tijekom financijske godine te ispituje i ovjerava
potpunost i točnost godišnjeg kunskog i euroskog
završnog računa; ispituje i ovjerava ispravnost planova i provedbe
sufinanciranja u nacionalnoj valuti; ispituje primjerenost sustava upravljanja
i unutarnjih kontrola u tijelima za provedbu SAPARD-a, s ciljem osiguravanja
namjenskog korištenja sredstava Europske unije; daje preporuke za unaprjeđivanje
poslovanja u provedbi SAPARD-a i prati njihovu provedbu; surađuje s tijelima za
provedbu SAPARD-a; provjerava usklađenost izvješća o provedbi SAPARD-a s
propisima Europske unije; prikuplja, izrađuje i dostavlja potvrde i izvješća o
provedbi SAPARD-a Nacionalnom dužnosniku za ovjeravanje, Nacionalnom fondu,
Europskoj komisiji i drugim korisnicima.«

Članak 7.

U članku 69. iza točke 12. dodaje se točka 13.
koja glasi:

»13. Carinarnica II Slavonski Brod, sa sjedištem
u Slavonskom Brodu.«

Članak 8.

U članku 72. stavak 2. pod B) Carinske ispostave
II. kategorije, točke 11., 11.1., 11.2., 11.3., 11.4., 12., 13., 14., 15.,
15.1., 16., 16.1. i 17. brišu se.

Dosadašnje točke 18.,19., 20., 20.1., 20.2.,
20.3., 20.4., 21., 22., 22.1. postaju točke 11., 12., 13., 13.1., 13.2., 13.3.,
13.4., 14., 15., 15.1.

Članak 9.

Iza članka 81. dodaju se podnaslov i članak 81a.
koji glase:

»13. CARINARNICA II
SLAVONSKI BROD

*Članak 81a.*

U Carinarnici II Slavonski Brod ustrojavaju se
sljedeće unutarnje ustrojstvene jedinice:

*13.1. Odjel za carinsko-upravni i carinsko-prekršajni
postupak*

Surađuje sa Središnjim uredom i drugim
carinarnicama, u cilju pronalaženja najboljeg načina i jedinstvenog postupanja
iz djelokruga Odjela. Prati sve propise koji se primjenjuju u carinsko-upravnom
i prekršajnom postupku te daje upute i tumačenja za njihovu pravilnu primjenu
neposrednim izvršiteljima. Inicira prijedloge za izmjenu propisa i izrađuje
upite vezano uz nejasnoće u primjeni propisa iz djelokruga Odjela. Prima u rad
predmete prvostupanjskog carinsko-upravnog postupka i rješava ih. Zaprima
zahtjeve za pokretanje prekršajnih postupaka po carinskim prekršajima i
prekršajima po posebnim porezima te provodi prvostupanjski prekršajni postupak
i donosi rješenja. Izrađuje izvješća i informacije iz djelokruga Odjela.

U Odjelu za carinsko-upravni i
carinsko-prekršajni postupak ustrojavaju se:

13.1.1. Odsjek za carinsko-upravni postupak

13.1.2. Odsjek za carinsko-prekršajni postupak.

13.1.1. Odsjek za
carinsko-upravni postupak

Surađuje sa Središnjim uredom i drugim
carinarnicama, u cilju pronalaženja najboljeg načina i jedinstvenog postupanja
iz djelokruga Odsjeka. Prima u rad predmete prvostupanjskog carinsko-upravnog
postupka. Donosi rješenja u prvostupanjskom postupku primjenom propisa o općem
upravnom postupku kojima se rješava o oslobođenju od plaćanja carine te o
naplati, povratu, otpisu i otpustu carine, poreza, posebnih poreza, kamata i
drugih davanja koja se naplaćuju sukladno carinskim i posebnim propisima.
Donosi prvostupanjska rješenja o obnovi postupka carinjenja; pojednostavnjenom
postupku razvrstavanja nesastavljenih proizvoda i proizvoda u rastavljenom
stanju; ukidanju jedinstvene carinske deklaracije i konačnom utvrđivanju
podataka u istoj; davanju i ukidanju odobrenja za privremeni uvoz i izvoz robe;
povlaštenim postupcima i produženju rokova u svezi s otkupom robe te o
uništenju robe pod carinskim nadzorom. Donosi odobrenja za pojednostavnjene
postupke u izvozu i pri puštanju robe u slobodni promet; za otvaranje carinskih
skladišta; o smještaju privremeno uvezenih plovila i kamp-kućica te lovačkog i
sportskog oružja. Razmatra žalbene navode, provodi ispitni i dopunski postupak
s tim u svezi, donosi rješenja po žalbama ili dostavlja žalbe sa spisima na
drugostupanjsko odlučivanje. Utvrđuje pravomoćnost i izvršnost upravnih
predmeta. Sudjeluje u poslovima naknadnih provjera. Izrađuje izvješća i
informacije iz djelokruga Odsjeka.

13.1.2. Odsjek za
carinsko-prekršajni postupak

Surađuje sa Središnjim uredom i drugim
carinarnicama, u cilju pronalaženja najboljeg načina i jedinstvenog postupanja
iz djelokruga Odsjeka. U prvom stupnju zaprima zahtjeve za pokretanje
prekršajnih postupaka s prilozima, vodi postupak o carinskim prekršajima i
prekršajima s naslova posebnih poreza te donosi rješenja s tim u svezi. Izvodi
dokazni postupak i izvješćuje Vijeće za prekršaje u prvostupanjskom prekršajnom
postupku. Donosi rješenja o privremenom oduzimanju putovnica ili drugih osobnih
dokumenata i predmeta prekršaja te o privremenom ograničenju ili zabrani
djelatnosti; spajanju ili razdvajanju postupaka; jamčevini; ustupu, obustavi i
odbačaju, obročnoj otplati kazni te stavljanju izvan snage prekršajnih naloga.
Donosi prekršajne i izrađuje dovedbene naloge. Izlazi
na granične prijelaze kad su okrivljenici strani državljani i donosi rješenja
na licu mjesta. Razmatra žalbene navode, provodi ispitni i dopunski postupak s
tim u svezi, donosi rješenja po žalbama ili dostavlja žalbe Drugostupanjskom vijeću
ili Visokom prekršajnom sudu. Utvrđuje pravomoćnost i izvršnost rješenja.
Preuzima, čuva, prodaje i organizira uništenje robe oduzete u prekršajnom i
upravnom postupku, kao i carinske robe koje su se stranke odrekle. Provodi
radnje za pronalaženje vlasnika pri pronalasku napuštenih prijevoznih
sredstava. Poziva stranke radi stavljanja robe, za koju nije propisana mjera
oduzimanja, u odgovarajući dopušteni postupak. Izrađuje rješenja o rasporedu
sredstava dobivenih prodajom robe. Brine se o čuvanju i prodaji robe te o
nadzoru nad poslovima čuvanja i prodaje motornih vozila i plovila od strane
Hrvatskog autokluba. Izrađuje i dostavlja Središnjem uredu popis robe pogodne
za ustupanje bez naknade. Izrađuje izvješća i informacije iz djelokruga
Odsjeka.

*13.2. Odjel za nadzor*

Surađuje sa Središnjim uredom i drugim
carinarnicama, u cilju pronalaženja najboljeg načina i jedinstvenog postupanja
iz djelokruga Odjela. Prati sve propise koji se primjenjuju u postupku
carinskog nadzora, nadzora posebnih poreza, carinjenja robe, carinsko-upravnog
i prekršajnog postupka, financijsko-materijalnog poslovanja te daje upute i
tumačenja za njihovu pravilnu primjenu neposrednim izvršiteljima. Inicira
prijedloge za izmjenu propisa i izrađuje upite vezano uz nejasnoće u primjeni
propisa iz djelokruga Odjela. Izrađuje izvješća i informacije iz djelokruga
Odjela.

U Odjelu za nadzor ustrojavaju se:

13.2.1. Odsjek za provjere i posebne poreze

13.2.2. Odsjek za upravljanje rizikom, istrage i
suzbijanje prijevara.

13.2.1. Odsjek za provjere
i posebne poreze

Izrađuje plan inspekcijskog nadzora i izrađuje
naloge za iste. Analizira i obrađuje podatke za procjenu rizika radi
određivanja subjekata provjera. Provodi provjere i inspekcijski nadzor kod deklaranata, primatelja robe i korisnika carinskih
postupaka s oslobođenjem te drugih osoba koje su izravno ili neizravno poslovno
uključene u navedene radnje; provodi provjeru i inspekcijski nadzor kod
obveznika posebnih poreza i drugih osoba u pogledu obračuna i uplate posebnih
poreza, popisa zaliha i vođenja evidencija u svezi s uvozom, izvozom i prodajom
robe koja podliježe plaćanju posebnih poreza. Na osnovi rezultata provjera
sastavlja nalaze i donosi rješenja za naknadnu naplatu duga, podnosi prekršajne
ili kaznene prijave nadležnom tijelu i obavještava porezno tijelo o činjenicama
značajnima za oporezivanje poreznog obveznika. Nadzire porezno dopuštene
manjkove kod poreznih obveznika posebnih poreza. Prati gospodarske, poslovne i
porezne sposobnosti obveznika posebnih poreza te prati smjernice proračunske
politike vezano uz posebne poreze. Vodi poslove, u vezi s pomoćnim trezorom.
Surađuje sa Središnjim uredom Carinske uprave, nadležnim tijelima državne
uprave i drugim carinarnicama u izvršavanju zadataka iz područja djelokruga
Odsjeka. Prati i analizira sve propise koji se primjenjuju u postupku carinskog
nadzora, nadzora posebnih poreza, carinjenja robe, carinsko-upravnog i
prekršajnog postupka, financijsko-materijalnog poslovanja te daje upute i
tumačenja za njihovu pravilnu primjenu neposrednim izvršiteljima. Provjerava
rješenja o plaćanju povoljnije carine, oslobađanju od plaćanja carine, odgodi
plaćanja, povratu, otpustu i naknadnoj naplati carinskog duga. Obavlja
inspekcijske poslove u trgovačkim društvima putem knjigovodstvenih evidencija,
provjerom carinskih deklaracija i ostalih komercijalnih isprava koje se odnose
na robu. Nadzire i provjerava uporabu robe koja je bila oslobođena od plaćanja
carine, posebnih poreza i drugih pristojbi, te obavlja provjeru provođenja
postupaka s gospodarskim učinkom. Priprema, prikuplja, analizira i obrađuje
podatke iz evidencije obveznika posebnih poreza. Kontrolira evidencije o
kupcima roba koja podliježe naplati posebnih poreza, prijavljena posebna
skladišta, zaprima podnesene prijave i provjerava evidencije o kupcima.
Provjerava osnovanost zahtjeva za povratom posebnog poreza od strane izvoznika
za robe na koje je u domaćem prometu plaćen poseban porez. Utvrđuje bitne
činjenice za izdavanje odobrenja za uvoz i izvoz duhanskih proizvoda, alkohola i
alkoholnih pića, te podatke o tome dostavlja Središnjem uredu Carinske uprave.
Obavlja poslove vezane uz narudžbu, primanje, izdavanje i distribuciju markica te fakturira troškove markica
naručitelju. Dnevno prati utrošak i uplatu tiskarske vrijednosti za markice. Kontrolira obilježavanje alkoholnih pića i
duhanskih proizvoda nadzornim markicama Ministarstva
financija Republike Hrvatske. Obavlja poslove, u vezi s kontrolom i
označavanjem mjerila protoka i vage. Inicira provjere kod Središnjeg ureda i
provodi provjere u okviru međunarodne suradnje po carinskim pitanjima, sukladno
međunarodnim ugovorima o slobodnoj trgovini (provjere računa izvezene robe,
provjere podrijetla robe). Sudjeluje u postupcima utvrđivanja carinske
vrijednosti i svrstavanja robe po Carinskoj tarifi i podrijetlu robe, radi
ujednačavanja prakse. Izrađuje izvješća i informacije iz djelokruga Odsjeka.

13.2.2. Odsjek za
upravljanje rizikom, istrage i suzbijanje prijevara

Prikuplja informacije i podatke koji se odnose
na suzbijanje prijevara i brine se o pravodobnom dostavljanju informacija
Odjelu za upravljanje rizicima pri Središnjem uredu. Istražuje i uspoređuje
raspoložive podatke, analizira ih i tumači rezultate u kontekstu carinskih
propisa i postupanja. Daje podršku lokalnim operativnim rukovodstvima u
identificiranju i izradi lokalnih profila rizika za sustav selektivnosti.
Određuje aktivnosti, uspostavlja kriterije i važeće vrijednosti koje će se
primijeniti u sustavu za upravljanje rizicima, te ih redovito ažurira.
Prepoznaje rizike, uključujući trendove i analizu slučajnih uzoraka, te
primjenjuje razne alate i tehnike za procjenu rizika. Razvija i održava vanjske
izvore podataka. O saznanjima pravodobno izvješćuje nadređene i ovlaštene
djelatnike u drugim ustrojstvenim jedinicama carinarnice. Čuva i podastire
dokumente vezane uz prijevare te za izradu regionalnih i lokalnih profila.
Koordinira puteve kolanja informacija od izvora do
korisnika, pri čemu određuje načine da to bude sigurno, pouzdano i pravodobno.
Izvodi preventivne radnje i obavlja poslove na suzbijanju prijevara kod prometa
roba, ljudi, zaštićenih biljnih i životinjskih vrsta, opojnih droga i prekusora, oružja, eksploziva, radioaktivnih materijala i
drugih opasnih tvari. Koristi rengen-uređaj i ostalu
posebnu opremu. Planira i obavlja kontrole i akcije, u cilju suzbijanja
prijevara, u suradnji sa Središnjim uredom i drugim tijelima državne uprave.
Planira i koordinira rad i aktivnosti mobilnih timova na terenu. Provodi
ispitne i izvidne postupke u predmetima prijevara i
mjere izvanrednih provjera putničkog prometa, vozila i robnih pošiljaka s
aspekta prijevara te zaprima prijave građana. Sudjeluje u dokaznom postupku u
procesuiranju krijumčara. Nadgleda prometne pravce i robne terminale, kao i
mjesta okupljanja prijevoznih sredstava. Izrađuje izvješća i informacije iz
djelokruga Odsjeka.

*13.3. Odjel za organizaciju, kadrove, financije i naplatu*

Surađuje sa Središnjim uredom, drugim
carinarnicama i sindikatima, u cilju pronalaženja najboljeg načina i
jedinstvenog postupanja iz djelokruga Odjela. Prati sve propise koji se
primjenjuju na organizacijske, kadrovske i opće poslove,
financijsko-materijalno poslovanje i naplatu, te daje upute i tumačenja za
njihovu pravilnu primjenu neposrednim izvršiteljima. Sustavno analizira postojeću
organizaciju rada u carinarnici i predlaže njezino poboljšanje. Izrađuje akte s
naslova korištenja prava zaposlenih iz odgovarajućih zakona i Kolektivnog
ugovora za državne službenike i namještenike i dostavlja ih Središnjem uredu,
te kontrolira korištenje tih prava. Izrađuje prijedloge rješenja za raspored,
imenovanja, premještaje o prestanku državne službe, te rješenja za korištenje
godišnjih odmora djelatnika carinarnice. Podnosi prijedloge uz prijam
djelatnika Središnjem uredu, te sudjeluje u poslovima vezano uz prijam novih
djelatnika i vježbenika u službu. Obavlja poslove, u vezi sa stručnim
osposobljavanjem djelatnika carinarnice. Pruža stručnu pomoć pročelniku
carinarnice, u vezi s pokretanjem i vođenjem postupaka zbog težih i lakših
povreda službene dužnosti. Unosi podatke i svakodnevno ažurira kadrovsku
evidenciju, te popunjava obrasce i podnosi potrebne prijave i odjave u svezi s
mirovinskim i zdravstvenim osiguranjem. Organizira i provodi prijam i dostavu
pošte, raspoređivanje akata, otpremu i arhiviranje. Preuzima i čuva registraturnu građu Carinarnice po propisanim rokovima
čuvanja, izlučuje je protekom roka čuvanja i izdaje predmete iz arhive putem
reversa. Obavlja sve poslove, u vezi s voznim parkom carinarnice, održavanjem i
tekućim održavanjem poslovnih objekata i opreme carinarnice, poslove čišćenja
poslovnih prostorija, te pruža usluge telefonske centrale. Izrađuje evidencije
i pribavlja dokumentaciju o vlasništvu države nad objektima koje koristi
carinarnica, te prikuplja podatke o stanovima u državnom vlasništvu. Čuva i
koristi građevinsko-tehničku dokumentaciju i izvedbenu dokumentaciju o zgradama
i objektima carinarnice. Provodi postupak prisilne naplate carinskog duga,
poreza na dodanu vrijednost, posebnih poreza i drugih davanja. Donosi rješenja
u ovršnom postupku kod pravnih osoba i obavlja poslove prisilne naplate za
fizičke osobe i obrtnike te prvostupanjska rješenja o odgodi ovrhe. Prati
objave o otvaranju stečajnih i likvidacijskih postupaka nad carinskim
dužnicima, te podnosi odgovarajuće prijave potraživanja. Obavlja naplatu duga
iz podnesenih instrumenata osiguranja. Knjiži zaduženja i uplate, temeljem
izvoda iz Financijske agencije, na evidentni i depozitni račun, formira
temeljnice uplata, kontrolira stanje na kontima i prazni prihode na propisane
račune proračuna, Carinske uprave i Hrvatskih cesta. Prima, kontrolira i
likvidira račune za izvršene usluge carinarnici te ih kompletirane s prilozima
dostavlja na plaćanje u Središnji ured. Obavlja financijsko-materijalne poslove
obračuna plaća, bolovanja i svih drugih primanja djelatnika carinarnice te ih
unosi u informatički sustav. Obavlja poslove blagajne. Vodi evidenciju i
poslove oko nabave osnovnih sredstava i sitnog inventara. Vodi poslove
ekonomata. Obavlja poslove zaštite na radu za carinarnicu. Izrađuje upite
vezano uz nejasnoće u primjeni propisa iz djelokruga Odjela. Izrađuje izvješća
i informacije iz djelokruga Odjela.

U Carinarnici II Slavonski Brod ustrojavaju se
carinske ispostave II., a u ispostavama carinski odjeljci I. i II. kategorije,
koji se razlikuju ovisno o opsegu i složenosti poslova, i to kako slijedi:

A) Carinske ispostave II. kategorije:

1. Carinska ispostava Slavonski Šamac (granična)

1.1. Carinski odjeljak I Željeznički kolodvor
Slavonski Šamac (granični)

1.2. Carinski odjeljak II Svilaj
(pogranični)

1.3. Carinski odjeljak II Dubočica
(pogranični)

1.4. Carinski odjeljak II Burumi
(pogranični – sezonski)

2. Carinska ispostava Požega (robna)

3. Carinska ispostava Slavonski Brod (robna)

4. Carinska ispostava Slobodna zona Slavonski
Brod (robna)

5. Carinska ispostava Slavonski Brod – most
(granična)

5.1. Carinski odjeljak I Luka (robno-granični)

6. Carinska ispostava Stara Gradiška (granična)

6.1. Carinski odjeljak II Davor (pogranični)

7. Carinska ispostava Nova Gradiška (robna).«

Članak 10.

U tablici u kojoj je određen okvirni broj
državnih službenika i namještenika, a koja se ne objavljuje u »Narodnim
novinama«, mijenja se broj državnih službenika i namještenika potrebnih za
obavljanje poslova iz djelokruga Ministarstva financija.

Novi broj državnih službenika i namještenika
daje se u tablici iz stavka 1. ovoga članka.

Članak 11.

Ministar financija, uz prethodnu suglasnost
Središnjeg državnog ureda za upravu, uskladit će Pravilnik o unutarnjem redu
Ministarstva financija s odredbama ove Uredbe, u roku 30 dana od dana njezina
stupanja na snagu.

Članak 12.

Ova Uredba stupa na snagu osmog dana od dana
objave u »Narodnim novinama«.

Klasa: 023-03/06-01/03

Urbroj: 5030120-06-1

Zagreb, 2. veljače 2006.

Potpredsjednica Vlade

i ministrica obitelji, branitelja

i međugeneracijske solidarnosti

**Jadranka Kosor, dipl. iur**.,
v. r.

Uredba, NN 14/2006-362